ไฟแนนซ์ทูเดย์
...ต้องจับตาว่ากระทรวงการคลังจะสั่งลุยเก็บภาษีชาเขียว น้ำผลไม้ และสารพัดเครื่องดื่มอีก 111 รายการหรือไม่ โดยเฉพาะภาษีชาเขียวที่ขายกันหลายยี่ห้อ เล่นเอาความได้เปรียบตรงที่ไม่ต้องจ่ายภาษี แต่เอาเงินมาซื้อสินค้าแจกล่อใจประชาชนกันแทบทุกชั่วโมง
14 พ.ย. 2557

...ต้องจับตาว่ากระทรวงการคลังจะสั่งลุยเก็บภาษีชาเขียว น้ำผลไม้ และสารพัดเครื่องดื่มอีก 111 รายการหรือไม่ โดยเฉพาะภาษีชาเขียวที่ขายกันหลายยี่ห้อ เล่นเอาความได้เปรียบตรงที่ไม่ต้องจ่ายภาษี แต่เอาเงินมาซื้อสินค้าแจกล่อใจประชาชนกันแทบทุกชั่วโมง 
...เรื่องนี้มีการพูดกันในวงวิชาการว่า สินค้าที่ให้ประชาชนซื้อและส่งหมายเลขใต้ฝาไปลุ้นโชคกันทุกวัน ทุกชั่วโมง ถือเป็นการอาศัยช่องโหว่ของกฎหมายจัดรายการเสี่ยงโชค มอมเมาประชาชน และทำให้คนบริโภคสินค้าเกินความจำเป็น 
...ด้าน สมชาย พูลสวัสดิ์ รับว่าเสนอแผนเก็บภาษีให้คลังไปหมดแล้ว โดยถ้าเก็บภาษีเครื่องดื่มดังกล่าวในอัตรา 10% จะทำให้รายได้ของกรมเพิ่มขึ้นจากปีละ 3,000-4,000 ล้านบาท เป็น 5,000-6,000 ล้านบาทเลยทีเดียว 
...ต้องบอกว่าหน้าแตกก็คงไม่ผิด สำหรับ “เกริก วณิกกุล” ประธานกรรมการธนาคารอาคารสงเคราะห์ (ธอส.) ที่ออกปากชวน “ขรรค์ ประจวบเหมาะ” อดีตเอ็มดี ธอส. มาเป็นที่ปรึกษาประธาน แต่ปรากฏว่าพอเข้าบอร์ด เสียงโหวตกลับไม่ผ่านทำให้ “เกริก” คงต้องหามือดีคนใหม่มาช่วยเสริมทัพเสียแล้ว 
...ได้ข่าวว่าเมื่อวันก่อนมีต้นตะโกใหญ่ซึ่งเป็นต้นไม้เก่าแก่ที่ ธอส. สำนักงานใหญ่เกิดล้มทั้งคนที่มาจ่ายงวดเงินกู้ และพนักงาน แอบแตกตื่นกันพอสมควร เพราะจู่ๆ ไม้ใหญ่ล้มลงแบบนี้ ไม่รู้ว่าคนอย่างเกริกจะถือหรือไม่ แต่ถ้าเป็นคนไทยแท้ ว่ากันว่าไม้ใหญ่ล้ม ถือว่าจะเป็นลางบอกเหตุบางอย่าง
...ลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) ฝากเตือนว่าระวังจะโดนมิจฉาชีพหลอกตามที่มีข่าวผ่านสื่อโซเชียลมีเดีย และสื่อออนไลน์ต่างๆ ว่า ขณะนี้ ธ.ก.ส.กำลังจะเปิดรับสมัครสอบบุคคลภายนอกเพื่อมาปฏิบัติงานในตำแหน่งพนักงานพัฒนาธุรกิจ 4 และพนักงานการเงิน 4 จำนวน 1,760 อัตรา พร้อมแอบอ้างว่าสามารถช่วยเหลือในการสอบครั้งนี้ แต่ต้องเสียค่าใช้จ่าย 67 แสนบาท ซึ่งที่ผ่านมา ธ.ก.ส.ยังไม่ได้ประกาศเปิดรับพนักงานมากมายเช่นนี้ ผู้สนใจขอให้ติดตามข้อมูลจากเว็บไซต์ของ ธ.ก.ส.เท่านั้น และหากใครถูกเรียกรับเงิน แจ้งความให้เจ้าหน้าที่ตำรวจดำเนินคดีได้ทันที